Спорт
Аргуэру жэз медаль
Поддубный Иван и фэеплъу Тюмень щекIуэкIащ алыдж-урым бэнэкIэмкIэ дунейпсо зэхьэзэхуэ. Иджы 52-нэрэ зэхэта зэпеуэм кърихьэлIат къэрал 11-м я спортсменхэр. Абыхэм яхэтт Олимп чемпионхэу Мишин Алексей, Власов Роман, Альбиев Ислъам-Бэч, Манкиев Назыр сымэ.
Килограмм 66-рэ зи хьэлъагъхэм я зэпеуэм жэз медаль къыщихьащ ди лъахэгъу Зэгъэщтокъуэ Замир. Мырзэкъан Заур и гъэсэным Москва къалэм, КъБР-м я щIыхьыр зэпеуэм щихъумащ. Илъэс кIуами Поддубный Иван и фэеплъ зэхьэзэхуэм Зэгъэщтокъуэм ещанэ увыпIэр щиубыдащ.
Ди спортсменхэм я ехъулIэныгъэхэр
Псыхуабэ щекIуэкIащ шахматымкIэ урысейпсо фестиваль. Зэхьэзэхуэм зэхуишэсащ спортсмен 200-м щIигъу.
Зэпеуэм хэтащ Къэбэрдей-Балъкъэрым и лIыкIуэу 10 икIи зэфIэкI лъагэ къагъэлъэгъуащ. Япэ увыпIэхэр къахьащ Эдильсултановэ Залинэ, Егъэн Лианэ, Къармэ Мажмудин сымэ. Дзагуэ Тембулэт ещанэ хъуащ.
Хъарзынэу джэгуащ икIи КъБР-м и рейтингыр драгъэкIуэтеящ Егъэн Алихъан, Тхьэмокъуэ Амир, Дзагуэ Къамболэт, КIэмыргуей зэкъуэшхэу Астемыррэ Ислъамрэ, Щыхьмырзэ ФатIимэ сымэ.
Алихъанхэм я текIуэныгъэхэр
Киев щекIуэкIащ 1999 гъэм къалъхуахэмрэ нэхъыщIэхэмрэ бэнэкIэ хуитымкIэ я дунейпсо зэхьэзэхуэ. Абы хэтащ Украинэм, Белоруссием, Молдовэм, Урысейм щыщ спортсменхэр.
Урысейм и командэ къыхэхам хэту Къэбэрдей-Балъкъэрым и щIыхьыр зэпеуэм щахъумащ Учебнэ къуажэм и еджакIуэ СантIыкъ Алихъанрэ (кг 32-рэ) Алътуд школ №1-м и еджакIуэ Абей Алихъанрэ (кг 38-рэ).
Спортсмен ныбжьыщIэхэм я гъэсакIуэ ЦIагъуэ Хьэмидбий зэрыжиIамкIэ, абыхэм зэфIэкI лъагэ къагъэлъэгъуащ икIи я хьэрхуэрэгъухэр щIэх дыдэу хагъэщIащ. Абей Алихъан «Техникэ нэхъыфI къызэригъэлъэгъуам папщIэ» саугъэт щхьэхуэри къыхуагъэфэщащ.
Гугъуэт Заремэ.
